### NN 64/2017 (5.7.2017.), Odluka o lokalnim porezima Općine Gradec

Općina Gradec

1481

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 i 137/15.), članka 42. stavka 1. i članka 67. stavka 1. Zakona o lokalnim porezima (»Narodne novine«, broj 115/16), članka 18. Statuta Općine Gradec (»Glasnik Zagrebačke županije«, broj 23/09 i 13/13) i članka 66. Poslovnika Općinskog vijeća Općine Gradec (»Glasnik Zagrebačke županije«, broj 1/10 i 13/13), Općinsko vijeće Općine Gradec na 3. (trećoj) sjednici održanoj dana 29. lipnja 2017. godine donosi

ODLUKU

O LOKALNIM POREZIMA OPĆINE GRADEC

I. OPĆE ODREDBE

Članak 1.

Ovom Odlukom utvrđuju se lokalni porezi koji su izvori prihoda Općine Gradec, stopa prireza poreza na dohodak, stopa poreza na potrošnju, visina poreza na kuće za odmor te nadležno porezno tijelo za utvrđivanje i naplatu poreza na potrošnju i poreza na kuće za odmor.

II. VRSTE POREZA

Članak 2.

Lokalni porezi Općine Gradec su:

1. prirez porezu na dohodak,

2. porez na potrošnju,

3. porez na kuće za odmor.

Općina Gradec dužna je uvesti i naplaćivati porez na nekretnine.

1. Prirez porezu na dohodak

Članak 3.

Prirez porezu na dohodak plaća se po stopi od 5%.

2. Porez na potrošnju

Članak 4.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

Članak 5.

3. Porez na kuće za odmor

Porez na kuće za odmor plaća se u visini:

|  |  |  |
| --- | --- | --- |
|  | za građevine koje nemaju električnu energiju i tvrdi pristupni put (makadam ili asfalt) | 5,00 kn/m2 površine kuće za odmor, |
|  | za građevine koje imaju samo električnu energiju, ili tvrdi pristupni put (makadam ili asfalt) | 8,00 kn/m2 površine kuće za odmor, |
|  | za građevine koje imaju električnu energiju i asfaltni pristupni put | 10,00 kn/m2 površine kuće za odmor. |

III. POREZ NA NEKRETNINE

Članak 6.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuje se posebnom odlukom Općinskog vijeća Općine Gradec, sukladno odredbama Zakona o lokalnim porezima.

IV. UTVRĐIVANJE I NAPLATA

Članak 7.

Temeljem prethodne Suglasnosti Ministarstvo financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 01/17), Općina Gradec poslove utvrđivanja, evidentiranja, nadzora, naplate i ovrhe radi naplate općinskih poreza propisanih u članku 2. stavku 1. pod točkama 1., 2. i 3. ove Odluke, u cijelosti prenosi na Ministarstvo financija, Poreznu upravu.

Temeljem Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 01/17.), Ministarstvu financija, Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 8.

Ministarstvo financija, Porezna uprava dužna je do 15. dana u mjesecu, za prethodni mjesec, Općini Gradec dostavljati zbirna izvješća o utvrđenim i naplaćenim porezima.

Ministarstvo financija, Porezna uprava dužna je Općini Gradec dostavljati zbirna izvješća o saldu nenaplaćenih potraživanja poreza i to najkasnije:

– do 5. veljače tekuće godine, sa stanjem na dan 31. 12. prethodne godine,

– do 5. srpnja tekuće godine, sa stanjem na dan 30. 6. tekuće godine.

Članak 9.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima (FINA) da naknadu Ministarstvu financija, Poreznoj upravi iz članka 7. stavka 2. ove Odluke obračuna i uplati u državni proračun i to do posljednjeg dana u mjesecu za protekli mjesec.

V. PREKRŠAJNE ODREDBE

Članak 10.

Prekršajne i kaznene odredbe propisane Zakonom o porezu na dohodak i Zakonom o lokalnim porezima jednako se primjenjuju i na poreze propisane ovom Odlukom.

Postupak za izricanje kazne u prvom stupnju za prekršaje zbog povreda odredbi ove Odluke pokreće, vodi te donosi rješenje o prekršaju nadležna ispostava Porezne uprave.

VI. PRIJELAZNE I ZAVRŠNE ODREDBE

Članak 11.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se zakon kojim je uređen porezni postupak.

Članak 12.

Stupanjem na snagu ove Odluke prestaje važiti Odluka o općinskim porezima (»Glasnik Zagrebačke županije«, broj 4/2002).

Članak 13.

Postupci utvrđivanja i naplate poreza na kuće za odmor započeti po ovoj Odluci, a koji nisu dovršeni do 1. siječnja 2018. godine, dovršit će se po odredbama ove Odluke.

Članak 14.

Postupci u svezi s utvrđivanjem i naplatom poreza na tvrtku ili naziv i poreza na kuće za odmor započeti do dana stupanja na snagu ove Odluke, završit će se prema odredbama Odluke o općinskim porezima (»Glasnik Zagrebačke županije, broj 4/2002).

Članak 15.

Odredba članka 5. ove Odluke prestaje važiti 1. siječnja 2018. godine.

Članak 16.

Ova Odluka stupa na snagu osmog dana od dana objave u »Glasniku Zagrebačke županije«, osim odredbi o prirezu porezu na dohodak, koje stupaju na snagu prvog dana u mjesecu nakon mjeseca objave u »Narodnim novinama«.

Klasa: 410-01/17-01/113

Urbroj: 238/28-01-17-1

Gradec, 29. lipnja 2017.

REPUBLIKA HRVATSKA
 OPĆINA GRADEC
 OPĆINSKO VIJEĆE

Predsjednica
 Gordana Ivačin, v. r.